РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

28. децембар 2014. године

Б е о г р а д

ПРЕДСЕДНИКУ НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне скупштине („Службени гласник РС“, број 20/12 – пречишћен текст), Одбор за привреду, регионални развој, трговину, туризам и енергетику подноси на ПРЕДЛОГ ЗАКОНА О ЕНЕРГЕТИЦИ следећe амандманe:

АМАНДМАН I

У члану 140. Предлога закона о енергетици после става 5. додају се нови ст. 6, 7, 8, 9 и 10. који гласе:

„Изузетно од става 1. овог члана, прикључење на дистрибутивни систем електричне енергије за објекте који нису у функцији производње, преноса и дистрибуције електричне енергије, као и другe објектe за које грађевинску дозволу издаје министарство надлежно за послове грађевинарства, односно надлежни орган аутономне покрајине, врши се у поступку обједињене процедуре прописане законом којим се уређује изградња објеката.

Захтев за издавање услова за објекте из става 6. овог члана подноси надлежни орган који спроводи обједињену процедуру, а услови садрже све податке потребне за израду техничке документације, извођење радова, капацитете и услове за прикључење, као и износ накнаде за прикључење на дистрибутивни систем.

Услови из става 7. овог члана важе 12 месеци од дана издавања, односно до истека важења решења о грађевинској дозволи издатим у складу са тим условима, ако инвеститор у року од 6 месеци од дана издавања локацијских услова, изврши уплату најмање једне петине износа накнаде за трошкове прикључења на дистрибутивни систем.

По захтеву органа из става 7. овог члана оператор дистрибутивног система у року од 15 дана од дана добијања захтева за прикључење, ако су за то испуњени услови прописани законом, издаје одобрење које је извршно даном доношења и врши прикључење на дистрибутивни систем.

Одобрење из става 9. садржи и коначни обрачун за прикључење на дистрибутивни систем.”

Образложење

У циљу усагашавања Предлога закона о енергетици са Законом о планирању и изградњи „Службени гласник РС”, бр.72/2009, 81/2009, 64/2010, 24/2011, 121/2012, 42/2013 (Oдлука Уставног суда), 50/2013 (Oдлука Уставног суда), 54/2013 (Решење Уставног суда), 98/2013 (Oдлука Уставног суда) и 132/2014), којим је прописана Обједињена процедура за издавање аката у остваривању права на изградњу и коришћење, којим је прописан поступак прикључења објеката на дистрибутивни систем електричне енергије, предложен је горе наведени амандман, а у циљу стварања услова за ефикасну реализацију поступка издавања грађевинских дозвола, што је кључни моменат за покретање инвестиција и грађевинске индустрије у Србији.

Амандманом су уважене специфичности прикључења објеката на дистрибутивни систем електричне енергије, које су прописане Предлогом Закона о енергетици, односно прописано је да оператор система по пријему захтева надлежног органа који спроводи обједињену процедуру, у року од 15 дана од дана пријема захтева, ако су за то испуњени услови прописани законом, изда одобрења које је извршно даном доношења и врши прикључење на дистрибутивни систем електричне енергије.

Наведено одобрење садржи и коначни обрачун за прикључење на дистрибутивни систем електричне енергије, који је урађен на основу подзаконског акта прописаног Предлогом закона о енергетици за одређивање трошкова прикључења.

АМАНДМАН II

У члану 265. Предлога закона о енергетици после става 2. додају се нови ст. 3, 4, 5, 6 и 7. који гласе:

„Изузетно од става 1. овог члана, прикључење на дистрибутивни систем природног гаса, у случају објеката који нису у функцији транспорта, дистрибуције и производње природног гаса, односно биогаса, као и других објектe за које грађевинску дозволу издаје министарство надлежно за послове грађевинарства, односно надлежни орган аутономне покрајине, врши се у поступку обједињене процедуре прописане законом којим се уређује изградња објеката.

Захтев за издавање услова за објекте из става 3. овог члана подноси надлежни орган који спроводи обједињену процедуру, а услови садрже све податке потребне за израду техничке документације, извођење радова, капацитете и услове за прикључење, као и износ накнаде за прикључење на дистрибутивни систем мрежу.

Услови из става 4. овог члана важе 12 месеци од дана издавања, односно до истека важења решења о грађевинској дозволи издатим у складу са тим условима, ако инвеститор у року од 6 месеци од дана издавања локацијских услова, изврши уплату најмање једне петине износа накнаде за трошкове прикључења на дистрибутивни систем.

По захтеву органа из става 4. овог члана оператор дистрибутивног система у року од 15 дана од дана добијања захтева за прикључење, ако су за то испуњени услови прописани законом, издаје одобрење које је извршно даном доношења и врши прикључење на дистрибутивни систем.

Одобрење из става 6. садржи и коначни обрачун за прикључење на дистрибутивни систем.”

Образложење

У циљу усагашавања Предлога закона о енергетици са Законом о планирању и изградњи „Службени гласник РС”, бр.72/2009, 81/2009, 64/2010, 24/2011, 121/2012, 42/2013 (Oдлука Уставног суда), 50/2013 (Oдлука Уставног суда), 54/2013 (Решење Уставног суда), 98/2013 (Oдлука Уставног суда) и 132/2014), којим је прописана Обједињена процедура за издавање аката у остваривању права на изградњу и коришћење објеката, којим је прописан поступак прикључења објеката на дистрибутивни систем природног гаса, предложен је наведени амандман, а у циљу стварања услова за ефикасну реализацију поступка издавања грађевинских дозвола, што је кључни моменат за покретање инвестиција и грађевинске индустрије у Србији.

Амандманом су уважене специфичности прикључења објеката на дистрибутивни систем природног гаса, које су прописане Предлогом Закона о енергетици, односно прописано је да оператор система по пријему захтева надлежног органа који спроводи обједињену процедуру, у року од 15 дана од дана пријема захтева, ако су за то испуњени услови прописани законом, изда одобрења које је извршно даном доношења и врши прикључење на дистрибутивни систем.

Наведено одобрење садржи и коначни обрачун за прикључење на дистрибутивни систем природног гаса, који је урађен на основу подзаконског акта прописаног Предлогом закона о енергетици за одређивање трошкова прикључења.

ПРЕДСЕДНИК

др Александра Томић